MALTA QORTI TAL-MAĠISTRATI (MALTA) BĦALA QORTI TA' ĠUDIKATURA KRIMINALI MAĠISTRAT DR. CHARMAINE GALEA Illum 8 ta' Novembru 2019 Kumpilazzjoni numru 1019/2008 Il-Pulizija (Spettur Fabian Zerafa) vs Elton Henny (ID: 711771M) Il-Qorti, Rat l-imputazzjonijiet miġjuba kontra Elton Henny akkużat talli fil-5 ta' Settembru 2008, għall-ħabta tal-11:30hrs, ġewwa Triq Sant'Antnin, Birżebbuga, ikkaġuna ġrieħi ta' natura gravi fuq il-persuna ta' Josef Pickard Abudu skont kif iċċertifika Dr. Massimo Touarha mill-Isptar Mater Dei u dan ai termini tal-Artikolu 216 tal-Kap 9 tal-Liġijiet ta' Malta; U aktar talli fl-istess data, ħin, lok u ċirkostanzi, volontarjament kiser il-bon ordni u l-paċi pubblika b'għajjat u ġlied u dan bi ksur tal-Artikolu 338 (dd) tal- Kap 9 tal-Liġijiet ta' Malta; U aktar talli fil-5 ta' Settembru 2008, għall-ħabta ta' 12:00hrs, ġewwa ċ-Ċentru tas-Saħħa Kappara, San Ġwann, ikkaġuna ġrieħi ta' natura ħafifa fuq il-persuna ta' Josef Pickard Abudu skont kif iċċertifikat Dr. Lara Azzopardi Conti miċ-Ċentru tas-Saħħa ta' Kappara, San Ġwann permezz ta' wheel brace u dan ai termini tal-Artikolu 221 tal-Kap 9 tal- Liġijiet ta' Malta; U aktar talli fl-istess data, ħin, lok u ċirkostanzi, volontarjament kiser il-bon ordni u l-paċi pubblika b'għajjat u ġlied u dan bi ksur tal-Artikolu 338 (dd) tal- Kap 9 tal-Liġijiet ta' Malta. Rat illi din il-kawża ġiet assenjata lil din il-Qorti permezz ta' digriet tal- Prim'Imħallef tas-26 ta' Ottubru 2018 wara li l-kawża kienet tħalliet sine die fil- 25 ta' Frar 2015 minn din il-Qorti diversament presjeduta; Rat il-kunsens tal-Avukat Ġenerali; Rat id-dokumenti esebiti u l-atti proċesswali kollha; Semgħet ix-xhieda; Semgħet it-trattazzjoni. Ikkunsidrat: Illi l-imputat jinsab akkużat dwar inċident li seħħ fil-5 ta' Settembru 2008, liema inċident allegatament beda ġewwa Birżebbuga u kompla fiċ-Ċentru tas-Saħħa ta' Kappara, San Ġwann. Illi din il-Qorti kellha l-opportunità li tisma', wara li għaddew ammont ta' snin, lill-allegata vittma u wkoll lil xhud li kienet preżenti għall-allegati inċidenti. Illi minn dak li xehed il-vittma jirriżulta illi kien hemm ġlieda ġewwa Birżebbuga bejnu u bejn l-imputat fejn hu safa' mweġġa' wara li l-imputat gidimlu subajh. Jirriżulta wkoll illi sussegwentement l-imputat, ħu l-imputat u l-vittma reġgħu ltaqgħu ġewwa ċ-Ċentru tas-Saħħa ta' Kappara, San Ġwann u nqalgħat ġlieda hemm ukoll, però dwar dan l-aħħar inċident, il-vittma xehed li x'aktarx kien ħu l-imputat li tah daqqa ta' wheel brace. Illi għalhekk mill-provi prodotti, il-Qorti tqis illi l-Prosekuzzjoni rnexxielha tipprova l-ewwel, it-tieni u r-raba' imputazzjoni però mhux it-tielet imputazzjoni peress li l-vittma stess stqarret illi x'aktarx li kien hu l-imputat li kkaġunalu l- ferita sofferta minnu. DECIDE Għaldaqstant, il-Qorti wara li rat artikolu 216 u 338 (dd) tal-Kodiċi Kriminali, tiddikjara lill-imputat Elton Henny ħati tal-ewwel, tat-tieni u tar-raba' imputazzjoni filwaqt li tilliberah mit-tielet imputazzjoni. Bħala piena l-Qorti qiegħda tillibera lill-imputat bil-kundizzjoni li ma jagħmilx reat ieħor fi żmien tmintax (18)-il xahar mil-lum u dan ai termini tal-artikolu 22 (1) tal-Kapitolu 446 tal-Liġijiet ta' Malta. Il-Qorti, ai termini tal-artikolu 22(3) tal-Kapitolu 446 tal-Liġijiet ta' Malta spjegat lill-ħati fi kliem ċar, kemm ir-responsabilità tiegħu u x'jiġri jekk hu jikkommetti reat ieħor matul il-perjodu ta' tmintax (18)-il xahar mil-lum. Dr. Charmaine Elfezani Guazzo Diane Gambin Deputat Reġistratur